| Actualitzada el 09/10/2011 00:00
Sèrie Barcelona - Successió Miró
Prompte estaré de promoció. Ho faig amb professionalitat, però m'esgota. Fa temps que dic a les meues editores, Berta Bruna i Ester Pujol, que sense la campanya mediàtica vendria si fa no fa els mateixos llibres. No s'ho creuen. Jo n'estic convençut. Opine que la promoció és per a bestsellersinternacionals o per als que s'inicien en el gremi. Després de vint-i-set anys publicant, el que m'ha de conèixer ja té el gust (o no). Tinc un problema: no m'agraden les respostes convencionals, per bé que la majoria de les preguntes ho són. Trobe normal que ho siguen perquè les preguntes són sobre el llibre (no sempre). Llavors, si estic de mala llet se me'n va la boqueta i ja tenim l'embolic. Ací, a Catalunya, el personal s'interessa per les males notícies valencianes. De vegades me n'isc com puc, però d'altres amolle el primer que em ve al cap i el titular apareix a València. Aleshores, de campanya a València, em pregunten per allò que he dit a Barcelona i s'embolica la troca. I del llibre què? Interessa el xivarri. Tu t'ho has buscat, em dic.
Etiquetes de comentaris: Ferran Torrent, llegit a la premsa